DEĊIŻJONI TAL-KUMMISSJONI
tal-21 ta’ Ottubru 2009
dwar l-estensjoni tal-użu taż-żejt tal-alka mill-mikroalka Ulkenia sp. bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2009) 7932)
(It-test bl-Ingliż biss huwa awtentiku)
(2009/777/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fl-4 ta’ Novembru 2004 l-kumpanija Lonza Ltd. (li qabel kienet magħrufa bħala Nutrinova) għamlet talba lill-awtoritajiet kompetenti tal-Ġermanja għal estensjoni tal-użu bħala ingredjent ġdid tal-ikel taż-żejt mill-mikroalka Ulkenia sp.
(2)
Fid-9 ta’ Frar 2005 l-entità kompetenti għall-evalwazzjoni tal-ikel fil-Ġermanja ħarġet ir-rapport inizjali tagħha ta’ evalwazzjoni. F’dak ir-rapport din waslet għall-konklużjoni li l-estensjoni tal-użu taż-żejt mill-mikroalka Ulkenia sp. tista’ toħloq riskju li l-konsum ta’ DHA (aċidu docosahexaenoic) jiżdied b’mod mhux aċċettabbli.
(3)
Il-Kummissjoni bagħtet ir-rapport ta’ evalwazzjoni inizjali lill-Istati Membri kollha fil-21 ta’ April 2005.
(4)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tressqu oġġezzjonijiet motivati għat-tqegħid fis-suq tal-prodott b’konformità ma’ dik id-dispożizzjoni.
(5)
Fl-oġġezzjonijiet tagħhom l-Istati Membri esprimew tħassib dwar il-livelli għolja ta’ konsum ta’ aċidi xaħmin omega-3 u b’mod partikolari d-DHA (aċidu docosahexaenoic).
(6)
Madankollu, is-sors ewlieni ta’ aċidi xaħmin omega-3 huwa ż-żejt tal-ħut. Illum, fl-ikel tal-kategoriji li għalihom intalbet iż-żieda taż-żejt mill-mikroalka Ulkenia sp., l-aċidi xaħmin omega-3 jistgħu jiġu pprovduti jew miż-żejt tal-ħut jew minflok mill-mikroalka Ulkenia sp.
(7)
Għaldaqstant mhuwiex mistenni li l-użu taż-żejt mill-mikroalka fil-gruppi tal-ikel imsemmija fl-Anness se jwassal għal żieda addizzjonali mhux aċċettabbli fil-konsum ġenerali tal-aċidi xaħmin omega-3.
(8)
Iż-żejt mill-mikroalka Ulkenia sp. jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Iż-żejt mill-mikroalka Ulkenia sp. kif speċifikat fl-Anness I jista’ jitqiegħed fis-suq fil-Komunità bħala ingredjent ġdid tal-ikel għall-użu u fil-livelli massimi kif imsemmi fl-Anness II.
Artikolu 2
L-ispeċifikazzjoni “żejt mill-mikroalka Ulkenia sp.” trid tidher fil-lista ta’ ingredjenti tal-oġġetti tal-ikel li jkun fihom minn dan iż-żejt.
Artikolu 3
Din id-Deċiżjoni hi indirizzata lil Lonza Ltd., Muenchensteinerstrasse 38, CH - 4002 Basel.
Magħmul fi Brussell, il-21 ta’ Ottubru 2009.